L-UE tappoġġa l-isforzi tal-pajjiżi tal-G5 tas-Saħel fil-ġlieda kontra t-terroriżmu, il-kriminalità organizzata u kwalunkwe theddida oħra għas-sigurtà u l-paċi. L-UE trid issaħħaħ l-approċċ reġjonali tagħha fis-Saħel bil-għan li tappoġġa l-kooperazzjoni transfruntiera, l-istrutturi tal-kooperazzjoni reġjonali , u, f'dan il-kuntest, li ttejjeb il- kapaċitajiet nazzjonali tal-pajjiżi tal-G5 tas-Saħel. L-istabbiltà fir-reġjun tas-Saħel hija importanti wkoll għas-sigurtà Ewropea. Illum, il-Kunsill iddeċieda li l-ħidma tal-missjonijiet tal-Politika tas-Sigurtà u d-Difiża Komuni (PSDK) tal-UE fis-Saħel issir aktar effettiva fil-livell reġjonali: EUCAP Sahel Mali, EUCAP Sahel Niger u EUTM Mali. Huwa approva kunċett konġunt ta' operazzjonijiet ċivili-militari dwar ir-reġjonalizzazzjoni tal-azzjoni tal-PSDK fis-Saħel. Dan ifisser li l-proċess ta' reġjonalizzazzjoni issa ser jidħol fit-tieni fażi tiegħu. Il-Kunsill laħaq qbil dwar l-ewwel fażi tar-reġjonalizzazzjoni tal-missjonijiet tal-PSDK fis-Saħel fl-20 ta' Ġunju 2017. Din ippermettiet l-istabbiliment ta' ċellula ta' koordinazzjoni reġjonali (RCC) ibbażata f'waħda mill-missjonijiet ċivili tal-UE, l-EUCAP Sahel Mali. Iċ-ċellula ta' koordinazzjoni reġjonali inkludiet netwerk ta' esperti tas-sigurtà interna u d-difiża, stazzjonati fil-Mali iżda wkoll f'delegazzjonijiet tal-UE f'pajjiżi oħra tal-G5 tas-Saħel (il-Mauritania, il-Burkina Faso, in-Niġer u ċ-Chad). Fit-tieni fażi li l-Kunsill qabel dwarha llum: - Iċ-ċellula ta' koordinazzjoni reġjonali ser tingħata l-isem ġdid ta' ċellula ta' konsulenza u koordinazzjoni reġjonali (RACC) u ser tiġi msaħħa. L-istruttura ta' kmand u kontroll tagħha ser titmexxa minn Bamako għal Nouakchott u n-netwerk tagħha ta' esperti ta' sigurtà u ta' difiża tal-PSDK, inkorporati fi ħdan id-delegazzjonijiet tal-UE fil-ħames pajjiżi, ser jiġi estiż. L-RACC ser tappoġġa, permezz ta' pariri strateġiċi, l-istrutturi u l-pajjiżi tal-G5 tas-Saħel, f'sinerġija ma' programmi ffinanzjati mill-Kummissjoni u f'perspettiva ta' approċċ integrat. L-objettiv tal-attivitajiet taċ-ċellula ser ikun li jissaħħu l-kapaċitajiet reġjonali, u fejn xieraq, dawk nazzjonali tal-G5 tas-Saħel, b'mod partikolari biex jingħata appoġġ għall-operazzjonalizzazzjoni tal-komponenti tal-forzi konġunti militari u tal-pulizija tal-G5 tas-Saħel, bil-għan li jiffaċilitaw u jtejbu l- kooperazzjoni transfruntiera reġjonali fil-qasam tas-sigurtà u d-difiża. - EUCAP Sahel Mali u EUCAP Sahel Niger ser ikunu jistgħu jwettqu attivitajiet puntwali u mmirati ta' konsulenza strateġika u taħriġ f'pajjiżi oħra tal-G5 tas-Saħel . EUTM Mali diġà tappoġġa l-operazzjonalizzazzjoni tal-forza konġunta tal-G5 tas-Saħel fil-kwartieri ġenerali tagħha (li jinsabu fil-Mali, il-Mauritania, in-Niġer u ċ-Chad). Tista' tipprovdi taħriġ barra miż-żona tal-missjoni tagħha skont il-każ. - Fuq medda ta' żmien medja u fit-tul, il- funzjoni taċ-ċentru ta' koordinazzjoni ser tiġi ttrasferita minn Brussell għall-istrutturi tal-G5 tas-Saħel. Iċ-ċentru ta' koordinazzjoni huwa mekkaniżmu li ilu jitħaddem taħt ir-responsabbiltà tal-istat maġġur tal-UE minn Novembru 2017 u li jipprovdi perspettiva tal-ħtiġijiet tal-forza konġunta militari tal-G5 flimkien mal-offerti potenzjali ta' appoġġ militari mill-istati membri tal-UE u minn donaturi oħra. Huwa forum li jippermetti tqabbil tal-offerti mal-ħtiġijiet, u jipproponi soluzzjonijiet li jevitaw id-duplikazzjoni, imqiegħda għad-dispożizzjoni tal-forza konġunta tal-G5 tas-Saħel. L-ambitu tiegħu ġie estiż fil-bidu tal-2019 sabiex jinkludi l-ħtiġijiet u l-offerti fir-rigward tal-komponent tal-pulizija. L-UE tappoġġa wkoll l-istrutturi tal-G5 tas-Saħel b'sostenn finanzjarju. Fis-6 ta' Diċembru 2018, il-Kummissjoni Ewropea ħabbret finanzjament ta' €125 miljun għall-pajjiżi tal-G5 tas-Saħel fil-konferenza ta' koordinazzjoni tas-sħab u d-donaturi organizzata mill-G5 tas-Saħel f'Nouakchott, il-Mauritania. Fil-25 ta' Ġunju 2018, il-Kunsill adotta konklużjonijiet dwar il-Mali u s-Saħel. Il-Kunsill tenna l-impenn strateġiku u komprensiv tal-UE lejn ir-reġjun tas-Saħel u afferma mill-ġdid li l-UE ser tkompli tappoġġa l-isforzi għall-istabbilizzazzjoni tal-pajjiżi tal-G5 tas-Saħel bħala bażi għall-iżvilupp tas-Saħel. Konklużjonijiet tal-Kunsill dwar il-Mali u s-Saħel, 25 ta' Ġunju 2018 Is-sħubija tal-UE mal-pajjiżi tal-G5 tas-Saħel, skeda informattiva tal-Kummissjoni, 6 ta' Diċembru 2018 Ara l-paġna tal-laqgħa